Úradný vestník 208 E , 25/08/2005 S. 0058 - 0061



P6_TA(2004)0076 Svetový deň boja proti AIDS Uznesenie Európskeho parlamentu k Svetovému dňu boja proti AIDS Európsky parlament, - so zreteľom na Svetový deň boja proti AIDS dňa 1. decembra 2004 a so zreteľom na jeho hlavnú myšlienku: Ženy, dievčatá a HIV/AIDS, - so zreteľom na pracovný dokument Komisie týkajúci sa koordinovaného a integrovaného prístupu k boju proti HIV/AIDS v rámci Európskej únie a okolitých štátov, - so zreteľom na Dublinskú deklaráciu z 24. februára 2004 o Partnerstve pre boj proti HIV/AIDS v Európe a strednej Ázii, - vzhľadom na Deklaráciu OSN o záväzku z 27. júna 2001 v súvislosti s HIV/AIDS a prebiehajúcim programom UNAIDS, - so zreteľom na cieľ zabrániť rozširovaniu HIV/AIDS do roku 2015, o ktorom hovorí Miléniová deklarácia, ktorú podpísali hlavy štátov a vlád dňa 8. septembra 2000, - so zreteľom na článok 103 ods. 4 rokovacieho poriadku, A. keďže celkový počet ľudí postihnutých HIV/AIDS vzrástol v roku 2004 v každej oblasti a dosiahol odhadovanú výšku 40 miliónov; keďže stále dochádza k zvyšovaniu počtu žien vo svete postihnutých HIV/AIDS; B. keďže v roku 1997 tvorili ženy a dievčatá 41 % z celkového počtu HIV pozitívnych ľudí, v súčasnosti však približne polovica všetkých ľudí postihnutých HIV/AIDS sú ženy a dievčatá a v subsaharskej Afrike je tento počet 57 %; keďže doteraz je 40 miliónov ľudí nakazených HIV a približne 90 % z nich pochádza z rozvojových krajín; C. keďže vzhľadom na nerovnosť pohlaví spojenú s HIV/AIDS musí poskytovanie vakcín ženám a mladým dievčatám pred začiatkom ich sexuálneho života patriť medzi rozpočtové a politické priority; keďže ženy musia byť súčasťou všetkých príslušných klinických výskumov, vrátane skúšobných vakcín; D. keďže počet nových zaznamenaných prípadov HIV v západnej Európe sa od roku 1995 zdvojnásobil, pričom v prípade niektorých infekcií sú najviac postihnuté niektoré nové členské štáty a tretie krajiny susediace s východnou hranicou Únie; E. keďže zvýšené investície do výskumu a vývoja, s cieľom vyrobiť účinnejšie terapeutické a preventívne lieky, sú nevyhnutné na zabezpečenie dlhodobého úspechu v rámci boja proti HIV/AIDS; F. keďže je nevyhnutné podporovať bezpečné sexuálne praktiky a mikrobicidy, ktoré sú sľubným nástrojom prevencie; G. keďže právo na sexuálne a reprodukčné zdravie je v skutočnosti spojené s prevenciou proti HIV/AIDS a iným chorobám súvisiacim s chudobou, a keďže Miléniové rozvojové ciele (MRC) vo všeobecnosti, a tie, ktoré podporujú rovnosť pohlaví a posilnenie postavenia žien, znižujú úmrtnosť detí, zlepšujú zdravie žien v tehotenstve a bojujú proti HIV/AIDS, bude možné dosiahnuť iba v prípade, ak otázky sexuálneho a reprodukčného zdravia budú stredobodom programu MRC; H. keďže nedávne údaje UNAID rovnako poukazujú na zvýšený výskyt infekčných ochorení na území EÚ, najmä vo vekovej skupine od 15 do 25 rokov; I. keďže farmaceutické spoločnosti musia hľadať spôsoby znižovania cien, pretože rozvojové krajiny si nemôžu dovoliť protivírusové lieky, ktoré sú dostupné v priemyselnom svete; J. keďže v niektorých krajinách náklady spojené s HIV/AIDS čoskoro pohltia viac ako polovicu rozpočtu na zdravotníctvo; K. keďže nedostatočná reakcia na epidémiu HIV/AIDS môže spôsobiť bezprecedentnú krízu, najmä v južnej Afrike, ktorá by oslabila nielen zdravie a rozvoj, ale aj národnú bezpečnosť a politickú stabilitu v mnohých krajinách; L. keďže generálna rada Svetovej obchodnej organizácie (WTO) schválila vzdanie sa práva stanoveného v článku 31 písm. f) dohody TRIPS, ktoré umožňuje členom WTO udeľovať nútené licencie na výrobu a distribúciu patentovaných farmaceutík určených na vývoz do tretích krajín s nedostatočnou alebo žiadnou výrobnou kapacitou v danom odvetví, čím by malo dôjsť k zvýšeniu dostupnosti lacných liekov v týchto krajinách; M. keďže mnohé rozvojové krajiny stratia možnosť vyrábať generické lieky v dôsledku vstupu pravidiel TRIPS do platnosti 1. januára 2005; 1. opätovne potvrdzuje právo každého človeka na prístup k lekárskej starostlivosti a liečbe; 2. pripomína, že ak nedôjde k zvráteniu nárastu počtu osôb nakazených HIV, nebude možné dosiahnuť spoločný miléniový rozvojový cieľ, ktorý sa zameriava na odstránenie extrémnej chudoby a hladu do roku 2015 a polovičné zníženie počtu ľudí, ktorí žijú z menej ako jedného dolára na deň a trpia hladom; 3. nalieha na Komisiu a členské štáty, aby do Globálneho fondu na boj proti AIDS, tuberkulóze a malárii (GFATM) prispeli minimálnou sumou vo výške 1 miliardy eur na udržateľnom základe; opätovne pripomína záväzok G8 a ostatných členov medzinárodného spoločenstva dodržiavať cieľovú výšku celkových ročných výdavkov, ktorá sa pohybuje v rozpätí od 7 do 10 miliárd eur; 4. zdôrazňuje, že stratégie nevyhnutné na účinný boj proti epidémii HIV/AIDS musia zahŕňať komplexný prístup k prevencii, vzdelávaniu, starostlivosti a liečbe a musia zahŕňať v súčasnosti využívané technológie, rozšírený prístup k liečbe, ako aj nutný vývoj vakcín a mikrobicidov; 5. vyjadruje takisto znepokojenie nad zvyšujúcim sa výskytom infekčných ochorení v niektorých spoločnostiach, ktoré majú a priori plný prístup ku všetkým nevyhnutným informáciám o prevencii a vyhýbaní sa rizikám a najmä vo vekovej skupine od 15 do 25 rokov; 6. berie na vedomie, že medzinárodná iniciatíva pra vakcínu proti AIDS upozornila na nedostatok finančných prostriedkov zo súkromného sektora; preto vyzýva súkromných darcov, aby sa pripojili k charitatívnym a verejným organizáciám pri vývoji vakcín, najmä v Afrike; 7. vyzýva EÚ a jej členské štáty, aby výrazne zvýšili finančné prostriedky na vývoj mikrobicidov vzhľadom na triezve odhady, podľa ktorých by zavedenie hoci len čiastočne účinných mikrobicidov znamenalo zabránenie 2,5 miliónu prípadov HIV počas troch rokov a podľa ktorých by bolo možné s nevyhnutnou finančnou podporou vyvinúť účinný mikrobicid do konca tohto desaťročia; 8. zdôrazňuje, že prístup k liekom, vrátane vakcín a diagnostických výrobkov, je veľmi dôležitý, a že znižovanie nákladov na takúto liečbu by malo byť jednou z priorít; preto vyzýva farmaceutický priemysel, aby znížil ceny; 9. nalieha na európsky farmaceutický priemysel, aby podstatnú časť svojich zdrojov venoval na protiinfekčné lieky a iné dôležité lieky; 10. vyzýva Komisiu a členské štáty, aby zvýšili svoje záväzky v rámci výskumu a vývoja účinnejších terapeutických a preventívnych liekov s cieľom zabezpečiť dlhodobý úspech opatrení na boj proti HIV/AIDS; vyzýva najmä EÚ a jej členské štáty, aby uvoľnili dodatočné finančné prostriedky a tak uľahčili vytvorenie účinných partnerstiev s farmaceutickými spoločnosťami v rámci vývoja vakcín; 11. s veľkým záujmom berie na vedomie posledný nález, podľa ktorého pomerne lacné antibiotikum (cotrimoxazole) znížilo počet úmrtí afrických detí v dôsledku AIDS takmer na polovicu; poznamenáva však, že aj napriek tomu, že tento liek nelieči HIV, slúži na zamedzenie sekundárnych infekcií, ktoré zabíjajú veľa HIV pozitívnych detí s oslabenou imunitou pri ročných nákladoch iba 7 až 12 dolárov na dieťa v porovnaní s 300 dolármi za najlacnejšie antiretrovírusové lieky; 12. vyjadruje poľutovanie nad tým, že predsudky počas minulých rokov v niektorých oblastiach v súvislosti s používaním prezervatívov bránili tomu, aby sa problematike HIV/AIDS venovala plná a nevyhnutná pozornosť; 13. vyzýva Organizáciu spojených národov a jej členov, aby výrazne zvýšili viditeľnosť a dôležitosť otázok spojených so sexuálnym a reprodukčným zdravím v rámci budúcoročnej revízie Miléniových rozvojových cieľov; 14. vyzýva EÚ, aby pokračovala v uprednostňovaní otázok spojených so sexuálnym a reprodukčným zdravím prostredníctvom podporných programov v rámci plánovaného rodičovstva, najmä s cieľom vplývať na sexuálne správanie prostredníctvom stratégií zameraných na znižovanie rizika, vzdelávala mladých ľudí, najmä dievčatá a mladé ženy, o pohlavne prenášaných chorobách a HIV a podporovala používanie prezervatívov v kombinácii s ostatnými spôsobmi antikoncepcie a bojovala proti všetkým zavádzajúcim informáciám v súvislosti s účinnosťou prezervatívov; 15. vyzýva Komisiu, aby podporovala rozvojové krajiny v rámci obnovy a rozvoja verejných služieb v základných oblastiach, akými sú napr. prístup k vode a hygienickým zariadeniam, zdraviu a vzdelávaniu; 16. zdôrazňuje, že problém HIV/AIDS nie je možné riešiť samostatne a že je často sprevádzaný inými chorobami (tuberkulózou, hepatitídou C a duševnými poruchami napr. depresiou), a že je potrebné v tejto súvislosti hľadať vhodnú liečbu a starostlivosť; 17. nalieha na Komisiu, aby vytvorila osobitné legislatívne nástroje na podporu výskumu a vývoja v rámci chorôb súvisiacich s nedbalosťou a chudobou a na zabezpečenie toho, aby výsledky takéhoto výskumu spĺňali osobitné potreby rozvojových krajín, a na pomoc v rámci rýchleho zlepšenia verejného zdravia; 18. vyzýva všetky zúčastnené strany, aby urýchlili opatrenia na autorizáciu nových liekov a vakcín a zabezpečili, aby aj pacienti v chudobnejších európskych krajinách mali prístup k cenovo dostupnej liečbe; 19. vyjadruje poľutovanie nad nedostatkom paliatívnej starostlivosti o tých, ktorí umierajú na AIDS a požaduje, aby boli vyškolené a podporované tímy paliatívnej starostlivosti; 20. víta návrh Komisie, ktorým sa vytvára jednotný rámec pre vydávanie nútených licencií, ktoré autorizujú výrobu a vývoz lacnejších liekov do krajín, ktoré ich potrebujú; 21. trvá na tom, že je dôležité, aby cieľ, ktorým je poskytnúť rozvojovým krajinám dostupné lieky, neohrozili príliš obmedzujúce alebo ťažkopádne postupy ani opätovný dovoz do Európskej únie tých farmaceutických výrobkov, ktoré boli vyrobené na základe nútených licencií; 22. nalieha na rozvinuté krajiny, aby schválili vzdanie sa práva uplatňovania dohody TRIPS v tejto oblasti, aby tak umožnili farmaceutickým spoločnostiam v rozvojových krajinách pokračovať v poskytovaní lacných generických liekov; 23. nalieha na Komisiu, aby sa na úrovni WTO, ako aj na úrovni svojich bilaterálnych vzťahov, postavila proti snahe Spojených štátov začleniť do bilaterálnych zmlúv s rozvojovými krajinami ustanovenia, ktoré zaväzujú tieto krajiny, aby sa vzdali práva uznaného v Deklarácii z Dohy, na základe ktorého môžu používať alebo dovážať generické lieky nevyhnutné pre verejné zdravie obyvateľstva; nalieha na EÚ zdržať sa všetkých podobných opatrení; 24. vyzýva EÚ, aby v tejto oblasti vypracovala politiky a programy a žiada Komisiu, aby v rámci finančného výhľadu na obdobie 2007 - 2013 zabezpečila zvýšené finančné prostriedky určené na podporu posilnenej reakcie na HIV/AIDS vrátane prijatia viacročného záväzku voči Globálnemu fondu na boj proti HIV/AIDS, tuberkulóze a malárii; 25. úprimne verí, že v rámci celosvetového boja proti tejto chorobe zohrá EÚ pre svojich vlastných občanov, ako aj občanov tretích krajín, dôležitú úlohu; víta v tomto smere už existujúcu finančnú podporu EÚ na výskumné projekty, výmeny osvedčených postupov, zapojenie mimovládnych organizácií, najmä tých, ktoré majú najlepšie predpoklady na riešenie osobitných problémov, ktorým musia čeliť zraniteľné skupiny, akými sú napr. prisťahovalci, osoby poskytujúce sexuálne služby atď. 26. víta rozhodnutie Veľkej Británie, Švédska a Holandska pristúpiť na požiadavku mnohých mimovládnych organizácií, aby dodatočne prispeli do Globálneho fondu; 27. vyzýva členské štáty EÚ a najmä taliansku vládu, aby dodržiavali svoje záväzky v súvislosti s finančnými príspevkami do Globálneho fondu a zabezpečili pokračovanie všetkých prebiehajúcich činností; 28. vyzýva novú Komisiu, aby zabezpečila, že finančné prostriedky budú aj naďalej slúžiť na zakrytie "nedostatku slušnosti", ktorý spôsobili Spojené štáty, keď prestali prispievať do UNFPA, nielen v rozvojových krajinách, ale tiež vo východnej Európe a strednej Ázii; 29. víta vyhlásenie Komisie z 23. novembra 2004, týkajúce sa predstavenia akčného plánu na boj proti AIDS v apríli 2005 a teší sa na konkrétne činnosti; 30. poveruje svojho predsedu, aby toto uznesenie postúpil Rade, Komisii, vládam členských štátov, spolupredsedom spoločného parlamentného zhromaždenia AKT - EÚ, WHO, WTO a UNAIDS. --------------------------------------------------